Nella d arraw n yiwet n taddart, nesɛa gar 8 d 10 n yiseggasen netta yella yesɛa lǧahed meqqren, yugar laɣmer-is, akken yettrafad ayen i iteqlen akken ad yessiǧhed iɣalen-is. Yella yewɛer, yesɛa ddreɛ, ihegga akken ad yennaɣ ɣef sebba ur nesɛi lmeɛna, ur yettɛeddi ara wass ur yennuɣ ara, ulac win iselken seg tyitiwin-is, armi i aɣ-yuɣal d lwaḥc, d ɛeggu n ddunitnneɣ, ur d-yessteqsa ara fell-aɣ lfareḥ armi nesla belli tawacult-is ad truḥ seg taddart-nni, nḥulfa nebda tudert tamaynut yeččuren d ṣṣfa d leḥmala ɣes akken ur ɣaben ara fell-aɣ yissalen-is, nesla belli yuɣal d anaddal ifazen, yewwi-d aṭas n talɣuɣin( buṭulat), maca yuɣal yeǧḥa taɣult-agi imi yehlek ul-is, dɣa nuɣal nettut deg tɣemmar n temɣer akked lbaɛed, lliɣ qqimeɣ di lqahwa lḥusin armi it-qaleɣ kan iteddu-d ɣur-i, limarat n temɣer d waṭan ttbanent fell-as, yeẓra-iyi-d yeɛqel-iyi-d, yeqqim meblama nniɣ-as, yettban-d fell-as leḥzen, d ɣa yebda iḥetteb lesnin iɣ-yesfarqen, yuɣal yestaqsa-iyi-d ɣef yimeddukkal d leḥbab i d-yemmekta, yerra-d nnehta, yessteqsa-iyi-d s leḥnana ; la d-tettmektiḍ ussan-nneɣ yelhan ?